钦定古今图书集成/明伦汇编/皇极典/第273卷 > 礼记 > 《经解》
## 钦定古今图书集成/明伦汇编/皇极典/第273卷 > 礼记 > 《经解》

孔子曰：“入其国，其教可知也。”

〈注〉观其风俗，则知其所以教。

“其为人也，温柔敦厚，《诗》教也；疏通知远，《书》教也；广博
易良，《乐》教也；絜静精微，《易》教也；恭俭庄敬，《礼》教也；属
辞比事，《春秋》教也。故《诗》之失愚，《书》之失诬，《乐》之失奢，
《易》之失贼，《礼》之失烦，《春秋》之失乱。其为人也，温柔敦
厚而不愚，则深于《诗》者也；疏通知远而不诬，则深于
《书》者也；广博易良而不奢，则深于《乐》者也；絜静精微
而不贼”，则深于《易》者也。恭俭庄敬而不烦，则深于《礼》
者也。属辞比事而不乱，则深于《春秋》者也。

〈疏〉孔子曰：“入其国，其教可知也”者，言人君以《六经》之道，各随其民教之，民从上教，各从《六经》之性，观民风俗，则知其教，故云其教可知也。凡人君行此等六经之教，以化于下，在下染习其教，还有《六经》之性，故云诗教书教之等。